
Saimniecības nodaļas

NOLIKUMS

1. Vispārīgie noteikumi
1.1. Saimniecības  nodaļa (turpmāk – SN) ir Jelgavas valstspilsētas pašvaldības iestādes “Jelgavas sociālo lietu pārvalde” (turpmāk – JSLP) nodaļa, kura nodrošina JSLP materiāltehnisko apgādi, tās valdījumā esošā nekustamā īpašuma un infrastruktūras uzturēšanu, saimniecisko procesu organizēšanu, darba vides uzturēšanu un transporta pārvaldību.
1.2. SN darbojas saskaņā ar JSLP nolikumu, Jelgavas valstspilsētas pašvaldības domes lēmumiem, domes vadības un JSLP vadītājas rīkojumiem, šo nolikumu un citiem normatīvajiem aktiem.
2. Mērķi un uzdevumi
2.1. SN mērķis ir nodrošināt JSLP nepārtrauktu, efektīvu un drošu saimniecisko darbību, radot darbiniekiem un klientiem piemērotu darba un pakalpojumu saņemšanas vidi.

2.2. SN uzdevumi ir:

2.2.1. nodrošināt valdījumā esošās ēkas un teritorijas apsaimniekošanu;
2.2.2. nodrošināt JSLP nomāto telpu un valdījumā esošo telpu un teritorijas uzkopšanu un uzturēšanu kārtībā;
2.2.3. organizēt telpu un valdījumā esošās ēkas un teritorijas uzturēšanas, remonta un labiekārtošanas darbus piešķirtā budžeta ietvaros;

2.2.4. koordinēt sadarbību ar komunālo pakalpojumu un apsaimniekošanas pakalpojumu sniedzējiem;

2.2.5. piedalīties JSLP saimniecisko preču, inventāra, aprīkojuma un citu materiālo resursu iegādes vajadzību plānošanā;
2.2.6. veikt iegādes un remontdarbus atbilstoši piešķirtajam finansējumam un saskaņā ar normatīvo aktu prasībām; 

2.2.7. nodrošināt materiālo vērtību uzskaiti un aprites kontroli savas kompetences ietvaros;

2.2.8. nodrošināt darbiniekus ar darbam nepieciešamo inventāru, kancelejas precēm u.c. piešķirtā finansējuma ietvaros;

2.2.9. organizēt iestādes transportlīdzekļu ekspluatāciju un uzturēšanu;

2.2.10.  nodrošināt transportlīdzekļu tehniskā stāvokļa uzraudzību;

2.2.11.  organizēt transportlīdzekļu tehniskās apskates, remontu un apdrošināšanas procesu;

2.2.12.  kontrolēt transportlīdzekļu izmantošanas uzskaiti un degvielas patēriņu;
2.2.13.  sadarboties ar pakalpojuma sniedzēju ugunsdrošības jomā un organizēt ugunsdrošības prasību izpildi JSLP nomātajās un valdījumā esošajās telpās. 
3. Darba organizācija 
3.1. SN vada vadītājs, viņa prombūtnes laikā – JSLP vadītāja norīkots darbinieks.
3.2. SN vadītājs organizē, vada un kontrolē nodaļas darbu, nodrošina piešķirto resursu lietderīgu izmantošanu un darbības atbilstību noteiktajām prasībām, kā arī atbild par nodaļas uzdevumu izpildi kopumā.
3.3. Katra darbinieka darba pienākumi ir noteikti viņa amata aprakstā. Amata aprakstu apstiprina JSLP vadītājs.
3.4. SN vadītājs organizē nodaļas sapulces pēc nepieciešamības. 

